Byrådet har sendt et samlet svar til den hjemmeplejer, der i et brev til politikerne rejste kritik af arbejdsforholdene.

42 hjemmebesøg på en enkelt vagt og ganske få minutter hos hver borger. Det er nogle af kritikpunkterne, hjemmeplejeren Anette Vinde har sendt i et brev til alle Frederikshavn Kommunes byrådspolitikere. En af dem, der har modtaget brevet, er borgmester Birgit S. Hansen (S). Hun fortæller, at byrådet er blevet enig om at sende et samlet svar til Anette Vinde. - Svaret handler om, at det selvfølgelig gør indtryk at få sådan et brev, og at vi gør alt, hvad vi kan for at skabe nogle rammer med de vilkår, vi har, så det er til at være ansat i Frederikshavn Kommune, siger Birgit S. Hansen og fortsætter: - Til gengæld understreger vi også i svaret, at alt, der tillidsrepræsentant- eller ledelsesstof, skal man benytte de kanaler til. Alle er pressede Borgmesteren udtrykker, at hun er glad for, at der er nogen, der tager bladet fra munden, og at det er et område, der er under pres. - Det er endnu en påmindelse i om, at vi strammer skruen. Selv har hun stillet spørgsmål ved, om der bliver gjort nok. Samtidig understreger hun, at de gør, hvad de kan, indenfor de vilkår for velfærden, kommunen er bundet af. - Jeg kan ikke pege på en eneste ansat i en kommune, der ikke har for meget at lave. Jeg ville ønske, jeg kunne. Alle er pressede og har travlt. Det er et vilkår. Men jeg siger ikke, at det gør det legitimt, siger Birgit S. Hansen. Hun peger på, at hele problemstillingen er en del af noget større, og at det er selve vilkårene, der skal ændres på. Helt konkret har Frederikshavn Kommune bedt om at blive frisat på ældreområdet, så de ikke længere er en del af visitationsordningen, som Birgit S. Hansen er kritisk overfor. På den måde ønsker de, at man indenfor kommunen i højere grad selv kan planlægge opgaverne og ikke skal være bundet af de faste visitationsrammer. - Vi får ikke færre opgaver eller flere penge, men vi vil gerne selv planlægge mere frit. Det forsøger vi allerede at gøre med selvstyrende teams og mindre bureaukrati. Arbejdsglæden bliver højere, hvis man har indflydelse på arbejdet. Og der er udsigt til, at hun kan få sit ønske opfyldt. I hvert fald er en frisættelse af ældreområdet på tegnebrættet for SVM-regeringen . Borgmesteren forholder sig ikke konkret til kritikpunkterne i brevet fra  Anette Vinde, da byrådet har valgt at svare samlet. Men hun siger dog, at hun ville ønske, at de havde flere hænder, og understreger, at de 'ikke fejer det her ind under gulvtæppet'.